मत्स्यपुराणम्/अध्यायः ४६
कृष्णोत्पत्तिवर्णनम्।

सूत उवाच।
ऐक्ष्वाकी सुषुवे शूरं ख्यातमद्भुत मीढुषम्। 
पौरुषाज्जज्ञिरे शूरात् भोजायां पुत्रकादश।। ४६.१ ।।

वसुदेवो महाबाहुः पूर्वमानकदुन्दुभिः। 
देवमार्गस्ततो जज्ञे ततो देवश्रवाः पुनः।। ४६.२ ।।

अनाधृष्टिः शिनिश्चैव नन्दश्चैव ससृञ्जयः। 
श्यामः शमीकः संयूपः पञ्च चास्य वराङ्गनाः।। ४६.३ ।।

श्रुतकीर्तिः पृथा चैव श्रुतदेवी श्रुतश्रवाः। 
राजाधि देवी च तथा पञ्चैता वीरमातरः।। ४६.४ ।।

कृतस्य तु श्रुता देवी सुग्रहं सुषुवे सुतम्। 
कैकेय्यां श्रुतकीर्त्यान्तु जज्ञे सोऽनुव्रतो नृपः।। ४६.५ ।।

श्रुत श्रवसि चैद्यस्य सुनीथः समपद्यत। 
वार्षिको धर्म्मशारीरः स बभूवारिमर्दनः।। ४६.६ ।।

अथ सख्येन वृद्धेऽसौ कुन्तिभोजे सुतां ददौ। 
एवं कुन्ती समाख्याता वसुदेवस्वसा पृथा।। ४६.७ ।।

वसुदेवेन सा दत्ता पाण्डोर्भार्या ह्यनिन्दिता। 
पाण्डो रर्थेन सा जज्ञे देवपुत्रान् महारथान्।। ४६.८ ।।

धर्माद्युधिष्ठिरो जज्ञे वायोर्जज्ञे वृकोदरः। 
इन्द्राद्धनञ्जयश्चैव शक्रतुल्य पराक्रमः।। ४६.९ ।।

माद्रवत्यान्तु जनितावश्विभ्यामिति शुश्रुमः। 
नकुलः सहेदवश्च रूपशीलगुणान्वितौ।। ४६.१०।।

रोहिणी पौरवी सा तु ख्यातमानकदुन्दुभेः। 
लेभे ज्येष्ठसुंतं रामं सारणञ्च सुतं प्रियम्।। ४६.११ ।।

दुर्दमं दमनं सुभ्रु पिण्डारक महाहनू। 
चित्राक्ष्यौ द्वे कुमार्य्यौ तु रोहिण्यां जज्ञिरे तदा।। ४६.१२ ।।

देवक्यां जज्ञिरे शौरेः सुषेणः कीर्तिमानपि। 
उदासी भद्रसेनश्च ऋषिवासस्तथैव च।।
षष्ठो भद्रविदेहश्च कंसः सर्वानघातयत्।। ४६.१३ ।।

प्रथमाया अमावास्या वार्षिकी तु भविष्यति।
तस्यां जज्ञे महाबाहुः पूर्वकृष्णः प्रजापतिः।। ४६.१४ ।।

अनुजात्वभवत् कृष्णात् सुभद्रा भद्रभाषिणी। 
देवक्यान्तु महातेजा जज्ञे शूरो महायशाः।। ४६.१५ ।।

सहदेवस्तु ताम्रायां जज्ञे शौरिकुलोद्वहः। 
उपासङ्गधरं लेभे तनयं देवरक्षिता।। 
एकां कन्याञ्च सुभगां कंसस्तामभ्यघातयत्।। ४६.१६ ।।

विजयं रोचमानञ्च वर्द्धमानन्तु देवलम्। 
एते सर्वे महात्मानो ह्युपदेव्याः प्रजज्ञिरे।। ४६.१७ ।।

अवगाहो महात्मा च वृकदेव्यामजायत। 
वृकदेव्यां स्वयं जज्ञे नन्दको नामनामतः।। ४६.१८ ।।

सप्तमं देवकी पुत्रं मदनं सुषुवे नृप। 
गवेषणं महाभागं संग्रामेष्वपराजितम्।। ४६.१९।।

श्रद्धा देव्या विहारे तु वने हि विचरन् पुरा। 
वैश्यायामदधात् शौरिः पुत्रं कौशिकमग्रजम्।। ४६.२० ।।

सुतनू रथराजी च शौरेरास्तां परिग्रहौ। 
पुण्ङ्रश्च कपिलश्चैव वसुदेवात्मजौ बलौ।। ४६.२१ ।।

जरा नाम निषादोऽभूत् प्रथमः स धनुर्धरः। 
सौभद्रश्च भवश्चैव महासत्वौ बभूवतुः।। ४६.२२ ।।

देवभाग सुतश्चापि नाम्नाऽसावुद्धवः स्मृतः। 
पण्डितं प्रथमं प्राहु र्देवश्रवः समुद्भवम्।। ४६.२३ ।।

ऐक्ष्वाक्यलभतापत्य आनाधृष्टेर्यशस्विनी। 
निर्धूतसत्वं शत्रुघ्नं श्राद्धस्तस्मादजायत।। ४६.२४ ।।

करूषायानपत्याय कृष्णस्तुष्टः सुतन्ददौ। 
सुचन्द्रन्तु महाभागं वीर्यवन्तं महाबलम्।। ४६.२५ ।।

जाम्बवत्याः सुतावेतौ द्वौ च सत्कृतलक्षणौ। 
चारुदेष्णश्च साम्बश्च वीर्यवन्तौ महाबलौ।। ४६.२६ ।।

तन्तिपालश्च तन्तिश्च नन्दनस्य सुतावुभौ। 
शमीकपुत्राश्चत्वारो विक्रान्ताः सुमहाबलाः।।
विराजश्च धनुश्चैव श्याम्यश्च सृञ्जयस्तथा।। ४६.२७ ।।

अनपत्योऽभवच्छ्यामः शमीकस्तु वनं ययौ। 
जुगुप्समानो भोजत्वं राजर्षित्वमवाप्तवान्।। ४६.२८ ।।

कृष्णस्य जन्माभ्युदयं यः कीर्तयति नित्यशः। 
श्रृणोति मानवो नित्यं सर्वपापैः प्रमुच्यते।। ४६.२९ ।।

मत्स्यपुराणम्